Se plantează oameni în funcții publice doar pentru că au culoarea politică potrivită, chiar dacă nu îi recomandă absolut nimic pentru acea funcție?! Clar, da! Se întâmplă acest lucru inclusiv în județul și municipiul Satu Mare?! Clar, da! Se întâmplă la cel mai înalt nivel din administrația locală?! Încă o dată, la fel de clar, da!

În cadrul conferinței de presă susținută de conducerea Primăriei Satu Mare pentru prezentarea bilanțului de activitate pe anul trecut a ieșit în evidență viceprimarul PNL-ist Gheorghe Stan. Când trebuia să facă o declarație, acesta a spus că nu are nimic de declarat! Nu e glumă, e realitatea!

Contrariat de faptul că un viceprimar plătit cu cel puțin 11.000 de lei pe lună nu are nimic de spus despre activitatea sa, reporterul PresaSM l-a întrebat cu ce se ocupă, dacă nu are nimic de declarat. Răspunsul lui Stan a fost, de fapt, o întrebare: ”La Primărie?”. Evident că la Primărie, unde altundeva?!







Viceprimarul a început să enumere câteva domenii abstracte, gen ”Serviciu de comunicare” sau ”Relația cu publicul”, dar și…atenție!…”Direcția de Asigurări Sociale”! Nu e glumă, chiar a spus așa! Când colo, se numește ”Direcția de Asistență Socială”. Habar nu are cum se numesc MĂCAR serviciile sau direcțiile de care se ocupă!

Rugat să mai enumere câteva domenii, viceprimarul s-a poticnit. La propriu! Colegul său de partid, celălalt viceprimar liberal Adrian Albu, a început să îi șoptească: ”spune, învățământ,…”. Colega de la Radio Cluj, Stela Tudor, l-a întrebat pe viceprimar câte școli sunt în municipiul Satu Mare. Răspunsul, la fel de relativ, cu valențe comice: ”40 și ceva…”

Contrariat, reporterul PresaSM l-a întrebat pe viceprimarul Adrian Albu ce fel de viceprimar este Gheorghe Stan dacă trebuie să i se șoptească cu ce se ocupă?! (Nu e glumă, este tristul adevăr). Răspunsul a fost că: ”Este încă la început, mai învață”.

Reporterul PresaSM a insistat cu întrebarea: ”Cum adică mai învață?! La nivelul conducerii Primăriei Satu Mare se face practică?! Când ni se vorbește despre dezvoltare și pertinență, iar domnul Stan nu știe cu ce se ocupă?”. Evident, viceprimarul Albu a rămas fără contraargumente și a ieșit la atac cu tot felul de subiecte legate strict de filozofia politică.

Stimați plătitori de taxe și impozite locale! Să nu uitați să îi plătiți salariul acestui viceprimar! Aici sunt banii dumneavoastră!